|  |  |
| --- | --- |
| Številka:  | 024-6/2022-3340-61 |
| Datum: | 17. 06. 2024 |

**Zadeva: Zapisnik 10. seje Delovne skupine za trajni dialog s samozaposlenimi in drugimi delavci v kulturi**

**Pričetek seje:** 17. 6. 2024, 11.00, Ministrstvo za kulturo (MK), Maistrova 10, 1000 Ljubljana

**Prisotni člani delovne skupine:**

1. Katja Ceglar; MK;
2. Tjaša Pureber, MK;
3. Blaž Babnik Romaniuk;
4. Ištvan Išt Huzjan;
5. Marija Mojca Pungerčar;
6. Polona Torkar;
7. Tanja Petrič;
8. Urša Menart

**Ostali prisotni:**

1. Tadej Meserko, MK
2. Alekzander I. Blatnik, MK

**Opravičeno odsotni:**

1. Monika Weiss

**Dnevni red:**

1. Potrditev zapisnika 9. seje dialoške skupine;
2. potrditev dnevnega reda;
3. razprava o predlogu Uredbe o spremembah in dopolnitvah Uredbe o samozaposlenih v kulturi;
4. razno.

Marija Mojca Pungerčar je ugotovila, da je seja sklepčna.

**Sklep 1: Člani delovne skupine potrjujejo dnevni red 10. seje Delovne skupine za trajni dialog s samozaposlenimi in drugimi delavci v kulturi.**

Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.

1. **Potrditev zapisnika 9. seje Delovne skupine za trajni dialog s samozaposlenimi v kulturi in drugimi delavci v kulturi.**

**Sklep 2: Člani delovne skupine bodo zapisnik 9. seje Delovne skupine za trajni dialog s samozaposlenimi v kulturi in drugimi delavci v kulturi potrdili pisno.**

Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.

1. **Razprava o predlogu Uredbe o spremembah in dopolnitvah Uredbe o samozaposlenih v kulturi**

Marija Mojca Pungerčar je prisotnim članom delovne skupine sporočila, da je Uredba o spremembah in dopolnitvah Uredbe o samozaposlenih v kulturi (v nadaljnjem besedilu: uredba) v javni razpravi do 15. 7. 2024. Tjašo Pureber je prosila, da prisotnim predstavi spremembe.

Tjaša Pureber je povedala, da je ključna sprememba v uredbi uvedba karierne dinamike. Uvedeni bodo štirje karierni razredi: vstopni karierni razred "Samozaposlen v kulturi IV" je namenjen tistim, ki začenjajo delo v kulturi, najvišji pa bo razred "Samozaposlen v kulturi I", ki bo namenjen posameznikom na vrhu kariere. Razreda "Samozaposlen v kulturi III" in "II" sta namenjena tistim, ki so prešli iz začetnega v kontinuirano delo v kulturi. Vstop v II. in I. razred bo pogojen tudi z obdobjem delovnih izkušenj. Dodala je, da bo administrativno breme spremembe sistema prevzelo Ministrstvo za kulturo, ne samozaposleni. Povedala je, da je predlog spremenjene uredbe prvi večji poseg v kriterije obsega in kakovosti v zadnjem desetletju ter na novo določa merila za pridobitev statusa samozaposlenih in pravico do plačila prispevkov za socialno varnost iz državnega proračuna. Dodala je, da bo uredba omejila vpis na največ štiri poklice hkrati. V uredbi bo najvišje število vseh možnih točk, torej seštevek kriterija obsega in kriterijev kakovosti, 100. Skupni prag za pridobitev pravice do plačila prispevkov za socialno varnost je seštevek kriterijev kakovosti in kriterija obsega ter se razlikuje po razredih in glede na karierno pot posameznika, saj se ta odloči, pri katerem kriteriju bi rad pridobil točke. Povedala je, da se v uredbi uvaja osem novih poklicev, več kot dvajset pa jih je bilo spremenjeno na poklicni ali področni ravni. Povedala je tudi, da se bo za starše, ki se vračajo s starševskega dopusta, obdobje presoje podaljšalo za toliko mesecev, kolikor je trajala njihova odsotnost. Enako velja tudi za primere nege družinskih članov in bolezni. Dodala je, da je bil posodobljen tudi seznam nagrad, ki se lahko odštejejo pri odmeri cenzusa.

Marija Mojca Pungerčar je vprašala, zakaj MK na seznam ni dodalo nagrad, ki jih podeljujejo lokalne skupnosti. Pojasnila je, da na področju vizualnih umetnosti ni veliko državnih nagrad, zato predlaga, da se dodajo lokalne nagrade, kot je na primer nagrada Ivane Kobilce.

Tjaša Pureber je odgovorila, da so nagrade, ki so na seznamu, predlagale strokovne službe, in da so mogoče katero nehote izpustili. Prisotne je prosila, da predloge za nagrade podajo v sklopu javne razprave.

Polona Torkar je predlagala, da se v uredbi dopiše, čemu je seznam nagrad namenjen.

Tadej Meserko je pojasnil, da je seznam namenjen administrativnim delavcem, ki ga bodo lahko uporabili pri izračunu cenzusa. Denarne nagrade se namreč ne štejejo v cenzus.

Marija Mojca Pungerčar je povedala, da pozdravlja uvedbo nominacij za nagrade pri kriteriju kakovosti. Vprašala je, kako bodo samozaposleni dokazali, da so bili nominirani za nagrado.

Tjaša Pureber je odgovorila, da gre za dokazovanje z javno objavljeno listo, novico, medijsko objavo, potrdilom podeljevalca nagrade ipd.

Blaž Babnik Romaniuk je vprašal, kako bodo urejali referenčnost.

Tjaša Pureber je pojasnila, da je ministrstvo še v postopku določanja parametrov za referenčnost. Člane skupine je pozvala, da podajo predloge.

Tanja Petrič je predlagala, da bi lahko referenčnost merili po kriterijih strokovno kontinuiranih programov. Prav tako meni, da je komisija tista, ki mora utemeljevati referenčnost.

Polona Torkar je predlagala omejitev na največ 12 vpisanih poklicev za samozaposlene, namesto zgolj 4. Pojasnila je, da je nujno, da so vsi poklici, ki jih samozaposleni opravlja, zabeleženi v evidenci, saj to omogoča samozaposlenim izdajanje računov za opravljeno delo. To jim namreč zagotavlja pravno zaščito.

Tjaša Pureber je odgovorila, da je ministrstvo na seznam poklicev dodalo poklic transdisciplinarnega umetnika, ki med drugim naslavlja tudi to problematiko.

Marija Mojca Pungerčar je vprašala, kako bodo samozaposleni vedeli, katere poklice bi bilo dobro navesti.

Tjaša Pureber je odgovorila, da morajo samozaposleni napisati poklice, na katerih profesionalno delujejo.

Tanja Petrič je vprašala, kako bodo delovno dobo dokazovali tisti, ki je nimajo evidentirane v ZPIZ.

Tjaša Pureber je odgovorila, da ministrstvo še išče rešitve glede priznavanja prekarnih oblik dela.

Marija Mojca Pungerčar je izpostavila, da mnogi umetniki, starejši od 60 let, večina svoje delovne dobe nimajo evidentirane v ZPIZ, saj v 80. letih avtorske in podjemne pogodbe niso bile priznane.

Polona Torkar je predlagala, da se uredbo uskladi s pokojninsko reformo in tako vanjo zajame tudi generacijo, ki delovnih razmerij ni imela urejenih.

Seja se je zaključila ob 12:00

**Zapisal:**

Alekzander I. Blatnik, študent

**Podpis:**

Marija Mojca Pungerčar,

predsednica Delovne skupine za trajni dialog s samozaposlenimi in drugimi delavci v kulturi

**Podpis:**

Tjaša Pureber,

generalna direktorica Direktorata za razvoj kulturnih politik

**Priloga:**

* Lista prisotnosti

**Poslano (po e-pošti):**

* članom in članicam delovne skupine
* ostalim udeležencem seje delovne skupine